A madridi alkotmánybíróság büntetné a szakadár katalánokat | VS.hu
20170921-VS-86833-a-madridi-alkotmanybirosag-buntetne-a-szakadar-katalanokat
A madridi alkotmánybíróság büntetné a szakadár katalánokat
MTI - 2017. szeptember 21., csütörtök 18:19
Közélet Külpolitika HÍR Spanyolország Katalónia katalán népszavazás függetlenség népszavazás szeparatizmus
Folytatódtak az utcai tiltakozások Barcelonában, mert a spanyol csendőrség őrizetbe vett 14 magas rangú katalán tisztviselőt, a kormányzati épültekben pedig házkutatást tartott. Az alkotmánybíróság által felfüggesztett népszavazással kapcsolatos dokumentumokat kerestek.
A katalán legfelsőbb bíróság épületénél mintegy kétezren gyűltek össze a "Szavazunk" és "Függetlenség" szavakat skandálva. A tiltakozók között megjelentek a katalán függetlenségpárti politikusok és többen fel is szólaltak. Carme Forcadell, a katalán parlament elnöke azt mondta az egybegyűlteknek: ezt a mozgósítást tartsák fenn október 1-ig, "a jövőért és a demokráciáért", békés módon.
A csendőrség előtt becslések szerint mintegy 150-en vonultak fel spanyol zászlókkal, akik viszont a hatóság támogatását kívánták kifejezni. "Ne szavazzatok!", "Spanyolok vagyunk, katalánok vagyunk" – állt a transzparenseiken.
Oriol Junqueras katalán elnökhelyettes szerint a szerdai intézkedésekkel az állam "megváltoztatta a játékszabályokat". Elismerte, hogy a referendumot nem fogják tudni úgy megrendezni, ahogy azt elképzelték, de továbbra is kiállt a voksolás mellett.
A csendőrök szerdán több mint 9 millió szavazólapot foglaltak le, amelyeket a népszavazásra készítettek elő. Lefoglalták azokat a leveleket is, amelyekben a szavazókörök kisorsolt tagjait értesítették volna, hogy pontosan mikor és hol kell megjelenniük október 1-én.
A katalán kormány továbbra is elkötelezett a referendum megrendezése mellett, de azt nem tudni, hogyan képzeli a lebonyolítást.
Madridban a spanyol törvényhozás katalán pártjainak képviselői, a Baszk Nacionalista Párt, a baloldali Unidos Podemos (Együtt képesek vagyunk rá) pártszövetség képviselői közösen ítélték el a hatósági akciókat Katalóniában, és követelték az őrizetbe vett személyek szabadon bocsátását. A nap folyamán a 14 őrizetbe vett tisztviselő közül hetet már elengedtek.
A spanyol alkotmánybíróság délutáni ülésén újabb döntést hozott a függetlenségi népszavazásról: 48 órát adott a referendum megrendezéséért felelős választási szindikátusnak, hogy feloszlassa magát. Ha nem teszik meg, naponta 12 ezer euró büntetést kell fizetnie a testület hét tagjának. A jogászokból, politológusokból álló szindikátus tagjait a katalán függetlenségi pártok választották ki a feladatra.